
Dolgozatom során a Norvégiában Kovács Bencével és Szayer Gézával közösen fejlesztett ipari robotvezérlőt fogom bemutatni. Kitérek a tervezés, és megvalósítás lépéseire, az egyes elemekre, eredményekre.
Norvégiai munkánk során egy modulárisan felépített ipari robotvezérlőt hoztunk létre. Az egyes moduloknak köszönhetően a rendszer univerzálisan szinte minden robothoz, esztergához, géphez hozzáköthető. A vezérlő első verzióját egy Adept Scara robothoz illesztettük sikeresen.
A rendszer a realtime linux kernelen futó EMC2 open source robotvezérlő program felügyelete alatt áll. A gyors kapcsolatot a gép és az EMC2 között a kint fejlesztett PCI kártya teremti meg. Készült a vezérlőhöz kefés DC motor végfok, digitális ki és bemeneti modul, tanító pult és teljesítmény elektronika. A megfeszített munka eredményeként hazautazásunk előtt összeállt a teljes rendszer és az addig leselejtezett Scara robot ismét munkába állhatott.
A vezérlő moduláris felépítése mellett RT-middleware (Robotics Technology Middleware) kompatibilis. Az RT-middleware egy „közös” robotirányítási platform, aminek segítségével különböző robotok könnyen hálózatba köthetők a közös munka érdekében. Munkánk során a robotvezérlő mellett további egységet fejlesztettünk az RT-middleware rendszerbe DC motorok üzemeltetéséhez.
A robotvezérlő továbbfejlesztése jelenleg is folyik. A következő verziót a MOGI tanszék SEIKO Scara robotjához illesztjük. Fejlesztjük az AD és DA modulokat, valamint a háromfázisú teljesítmény elektronikát AC, BLDC és PMSM motorokhoz. Későbbiekben tervezzük a rendszer marógépen és delta roboton való tesztelését is.



